"เอดีบี" คาดเศรษฐกิจไทยปี63หดตัว 8% ก่อนกลับมาโต4.5%ในปี64
ธนาคารพัฒนาเอเชียปรับคาดการณ์เศรษฐกิจไทย คาดปี63 จีดีพีหดตัวที่ 8.0% หลังโควิดกระทบเศรษฐกิจมากกว่าที่คาดไว้ในเดือนเม.ย. ขณะที่ปี 64 จะกลับมาเติบโต 4.5%
15 ก.ย. 2563

ธนาคารพัฒนาเอเชีย (เอดีบี) รายงานคาดการณ์อัตราการขยายตัวของเศรษฐกิจไทย หรือ จีดีพี ในปี63 โดยคาดว่าจีดีพีจะหดตัวที่ 8.0% ซึ่งเป็นการหดตัวมากกว่าที่เคยคาดการณ์ไว้ในเดือนเม.ย.63 ที่หดตัว 4.8%
เอดีบีระบุว่า แม้ไทยจะสามารถควบคุมการแพร่ระบาดของเชื้อไวรัสโควิด-19 ได้ดี ทำให้มีการผ่อนคลายมาตรการควบคุมการแพร่ระบาด และกิจกรรมทางเศรษฐกิจเริ่มกลับมาฟื้นตัว แต่ผลกระทบจากการแพร่ระบาดดังกล่าวส่งผลต่อเศรษฐกิจมากกว่าที่เคยคาดกาณ์ไว้เมื่อเดือนเม.ย.ที่ผ่านมา
อย่างไรก็ตาม เอดีบี คาดว่าเศรษฐกิจไทยจะกลับมาฟื้นตัวในปี 64 โดยคาดว่า จีดีพี จะขยายตัว 4.5% ปรับเพิ่มจาก 2.5% ที่เคยคาดการณ์ไว้เมื่อเดือนเม.ย.63
ขณะที่คาดการณ์อัตราเงินเฟ้อในปีนี้จะติดลบอยู่ที่ 1.6% จากภาวะเศรษฐกิจที่ชะงักงัน การหดตัวสูงของราคาพลังงาน และเศรษฐกิจโลกที่อ่อนแอ รวมถึงมาตรการรัฐบาลที่ช่วยลดค่าสาธารณูปโภคด้วย ก่อนจะปรับตัวเป็นบวกที่ 0.8% ในปีหน้า
สำหรับปัจจัยเสี่ยงภายนอกยังคงเป็นสถานการณ์การแพร่ระบาดของโควิด-19 ในทั่วโลก การกีดกันทางการค้า และความตึงเครียดทางภูมิรัฐศาสตร์ ส่วนปัจจัยเสี่ยงภายใน ได้แก่ การกลับมาระบาดซ้ำของโควิด-19 ความสามารถในการชำระหนี้ของภาคธุรกิจและครัวเรือน